بیرلشمیش میللت‌لر تشکیلاتی‌نین (بمت) باش کاتیبی آنتونیو گوترش تورکیه-نین بمت-ده‌کی دایمی نوماینده‌سی، اؤلکه‌نین کئچمیش خاریجی ایشلر ناظیری فریدون سینیرلی اوغلونو افغانیستان خصوصی قیمتلندیرمه میسیونو کووردیناتورو تعیین ائدیب.
بو آتامایی گونده‌لیک مطبوعات کنفرانسیندا بمت باش کاتیبی‌نین سؤزچوسو استفان دوجاریک آچیقلاییب.
مؤوضوع ایله باغلی یازیلی آچیقلامادا گوترش‌ین موستقیل قیمتلندیرمگی سینیرلی اوغلونون آپارماسینی و "افغانیستانین قارشیلاشدیغی مؤوجود سیناق‌لار"لا باغلی هرطرف‌لی و آردیجیل توصیه‌لر وئرمه‌سینی ایسته‌دیگی ایفاده ائدیلیب.
سفیر سینیرلی اوغلونون اولوسلار آراسی موناسیبت‌لر و دیپلماسی ساحه‌لرینده چوخ تجروبه‌لی اولدوغونا دقت چکیله‌رک، سفیرین کاریئرینده سیاسی، اینسانی، اینکیشاف، اینسان حقوق‌لاری و آرابولوجولوک ایله باغلی مؤوضوع لاری حیاتا کئچیردیگی بیلدیریلیب.
آچیقلامادا سینیرلی اوغلونون اورتا دوغودان قوزیی افریقایا، آوروپا، قوزیی امریکا و آسیا‌دان افغانیستانا قدر چوخ گئنیش بیر جوغرافی بؤلگه حاقیندا معلومات و تجروبه‌یه مالیک اولدوغو دا قئید ائدیلیب.
خاریجی ایشلر ناظیرلیگیندن وئریلن یازیلی آچیقلامادا ایسه، سینیرلی اوغلونون بو وظیفه‌یه تعیین اولونماسی‌نین مثبت قارشیلاندیغی قئید ائدیلیب.
آچیقلامادا تورکیه-نین افغانیستان ایله باغلی بمت چرچیوه‌سینده گؤرولن ایشلره دستکی‌نین بوندان سونرا دا داوام ائدجگی وورغولانیب و سینیرلی اوغلونون بو سعی‌لره جدی تحفه وئرجگینه شوبهه اولمادیغی بیلدیریلیب.
خاطیرلاداق کی، 2015-جی ایلده خاریجی ایشلر ناظیری وظیفه‌سینی ایجرا ائدن سینیرلی اوغلو خاریجی ایشلر ناظیرلیگی‌نین "ان اوزون مدت ایشله‌ین" دیپلوماتلاریندان‌ بیری کیمی تانینیر.
سینیرلی اوغلو 2016-2023-جو ایللرده تورکیه-نین بمت-ده‌کی دایمی نوماینده‌سی وظیفه‌سینی ایجرا ائدیب.
